Jeanne nosio krovove s kuća i ostavio milijun ljudi bez struje  (26/9/04)  - 2004-09-26
Nacionalni centar za uragane priopćio je da ovaj uragan gubi na snazi i da bi kasnije tijekom dana mogao biti kategoriziran kao tropsk
Uragan Jeanne kreće se svojom putanjom dublje u saveznu državu Floridu nakon što je ostavio više od milijun ljudi bez struje, odnio krovove s brojnih kuća i zgrada. Jeanne, četvrti veći uragan koji je u šest tjedana pogodio južnu obalu Sjedinjenih Država, čupao je drveće i električne stupove koji su tek popravljeni nakon prolaska zadnje oluje. Središte uragana zahvatilo je obalu kasno sinoć, sjeverno od Palm Beacha, gdje je vjetar postizao snagu i do 185 kilometara na sat. Florida je tek druga država koju su u jednoj sezoni pogodila čak četiri uragana. Posljednji put to se dogodilo Teksasu daleke 1886. godine. Nacionalni centar za uragane priopćio je da Jeanne gubi na snazi i da bi kasnije tijekom dana mogao biti kategoriziran kao tropska oluja. Vlasti su zatražile od tri milijuna ljudi da se evakuira, međutim, kako je priopćeno, mnogi su to odbili već umorni prijašnjim uraganima i evakuacijama. Jeanne je prije toga izazvala poplave i velike štete na Bahamima, a neka područja ostala su bez električne energije. U međuvremenu, vlasti na Haitiju su objavile da se broj poginulih u oluji Jeanne popeo na 1300 te da bi konačan broj mogao biti znatno veći jer se još stotine ljudi vode nestalima. Najmanje 250 tisuća ljudi ostalo je bez krova nad glavom, a izgladnjeli ljudi napadaju kamione s humanitarnom pomoći i pljačkaju zalihe. Ujedinjeni narodi upućuju pojačanje argentinskim vojnicima koji osiguravaju kamione s hranom.